KIRJALLINEN KYSYMYS E-0098/01 esittäjä(t): Rosa Miguélez Ramos (PSE) komissiolle. BSE: polttouunit.



Virallinen lehti nro 187 E , 03/07/2001 s. 0182 - 0183



KIRJALLINEN KYSYMYS E-0098/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: BSE: polttouunit Monissa Euroopan maissa on esiintynyt uusia BSE-tapauksia, joissakin ensimmäistä kertaa. Jäsenvaltioiden viranomaiset joutuvat tämän vakavan ongelman eteen toteuttaessaan Euroopan unionin päättämät shokkitoimenpiteet, joiden tarkoituksena on suojella kuluttajien terveyttä ja jarruttaa epidemian leviämistä. Eräs toimenpiteistä näyttää aiheuttavan suuria ongelmia: riskiainesten kuljettaminen ja hävittäminen. Vaikeaa tämä tuntuu olevan erityisesti niissä maissa, joissa tautia esiintyi ensimmäistä kertaa. Ministerineuvoston viimeaikaisten päätösten mukaisesti hävitettävien nautojen määrä on niin suuri, että polttolaitokset ovat täysin tukossa. Helppoa ei näytä olevan myöskään eläinten kuljettaminen lopettamiskeskuksiin. Tämä tilanne nostattaa perusteltua sosiaalista levottomuutta kuluttajien ja karjankasvattajien keskuudessa. Karjankasvattajien on useissa tapauksissa pakko ottaa kannettavakseen paitsi karjansa menettäminen, myös eläinten hävittämisestä johtuvat kuljetuskustannukset. Mitä toimia komissio aikoo toteuttaa, jotta voitaisiin asianmukaisesti noudattaa yhteisön määräyksiä erikseen määriteltyjen riskiainesten kuljettamisesta ja hävittämisestä polttamalla? David Byrnen komission puolesta antama vastaus (13. maaliskuuta 2001) Tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta 29 päivänä kesäkuuta 2000 tehdyn komission päätöksen 2000/418/EY(1) mukaisesti erikseen määritelty riskiaines on hävitettävä kokonaan - polttamalla ilman esikäsittelyä tai tekemällä ensin esikäsittely - rinnakkaispolttamalla tekemällä ensin esikäsittely - hautaamalla hyväksytylle kaatopaikalle esikäsittelyn jälkeen, joka on tehty vähintään 133 °C:ssa 20 minuutin ajan 3 baarin paineessa. Päätöksen liitteessä I olevassa 4 kohdassa vahvistetaan, että jäsenvaltiot voivat sallia erikseen määritellyn riskiaineksen hautaamisen eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta annetun direktiivin 90/667/ETY(2) 3 artiklan 2 kohdassa säädetyissä olosuhteissa menetelmällä, jolla ehkäistään TSE:n tartuntariski ja joka on toimivaltaisen viranomaisen hyväksymä ja valvoma Komission asiantuntijat suorittavat säännöllisesti tarkastuksia kaikissa jäsenvaltioissa sen varmistamiseksi, että BSE:tä koskevan ja siihen liittyvän yhteisön lainsäädännön, myös erikseen määriteltyä riskiainesta koskevan lainsäädännön, täytäntöönpano on moitteetonta. Jos tosiseikkojen toteamisen jälkeen komissio tulee siihen tulokseen, että jäsenvaltio ei täytä velvoitteitaan, komissio on valmis toteuttamaan kaikki toimivaltaansa kuuluvat tarvittavat toimet sen varmistamiseksi, että yhteisön lainsäädäntöä noudatetaan. Aiheellisissa tapauksissa toimiin kuuluu EY:n perustamissopimuksen 226 artiklan (ent. 169 artiklan) mukaisen rikkomismenettelyn aloittaminen. (1) EYVL L 158, 30.6.2000. Päätöstä on muutettu viimeksi komission päätöksellä 2001/2/EY, tehty 27.12.2000 (EYVL L 1, 4.1.2001). (2) EYVL L 363, 27.12.1990.